5.10.2022
EL
Επίσημη Εφημερίδα της Ευρωπαϊκής Ένωσης
L 258/299
Πρόληψη και διαχείριση συγκρούσεων συμφερόντων και διαφάνεια 14.
αναγνωρίζει τα μέτρα που ήδη εφαρμόζει και τις συνεχιζόμενες προσπάθειες που καταβάλλει το Ινστιτούτο, ώστε να διαφυλάξει τη διαφάνεια, την πρόληψη και τη διαχείριση των συγκρούσεων συμφερόντων, και να εξασφαλίσει την προστασία των καταγγελτών· σημειώνει ότι το Ινστιτούτο έχει δημοσιεύσει στον ιστότοπό του τις δηλώσεις σύγκρουσης συμφερόντων και τα βιογραφικά σημειώματα των μελών του διοικητικού του συμβουλίου και των ανώτερων διοικητικών στελεχών του·
15.
σημειώνει ότι το Ινστιτούτο ανέφερε μία υπόθεση καταγγελίας δυσλειτουργιών το 2019, και ότι εφαρμόστηκαν οι εσωτερικοί κανόνες· σημειώνει ότι η πολιτική του Ινστιτούτου για τους καταγγέλτες δεν έχει ακόμα ευθυγραμμιστεί με την οδηγία (ΕΕ) 2019/1937 του Ευρωπαϊκού Κοινοβουλίου και του Συμβουλίου (2)· καλεί το Ινστιτούτο να διασφαλίσει την πλήρη ευθυγράμμιση κατά την επόμενη αναθεώρηση της πολιτικής·
16.
σημειώνει, όσον αφορά τη συνέχεια που δόθηκε στην απαλλαγή για το 2019, ότι το 2020 το Ινστιτούτο ξεκίνησε τη διαδικασία επανεξέτασης της εφαρμογής, από τις ΚΓΚ του Ινστιτούτου, των αρχών χρηστής διακυβέρνησης· Εσωτερικός έλεγχος
17.
σημειώνει ότι, σύμφωνα με την έκθεση του κλιμακίου εσωτερικού ελέγχου του Ινστιτούτου, από τις 69 συστάσεις που εμπίπτουν στο πεδίο εφαρμογής του ελέγχου παρακολούθησης, περατώθηκαν 28 εκκρεμείς συστάσεις, υποβαθμίστηκαν 7 εκκρεμείς συστάσεις, και αναβαθμίστηκε σε επίπεδο κρίσιμης σημασίας 1 εκκρεμής σύσταση που αφορούσε τη διαχείριση της πρόσβασης σε ΤΠ μετά τον έλεγχο ΤΠ του 2016· καλεί το Ινστιτούτο να λάβει υπόψη τον κρίσιμο αυτόν κίνδυνο κατά την αξιολόγηση του συστήματος εσωτερικού ελέγχου ως δυνητική αδυναμία ως προς την αρχή 11·
18.
σημειώνει ότι σε κανένα από τα επιμέρους στοιχεία του συστήματος εσωτερικού ελέγχου του Ινστιτούτου δεν διαπιστώθηκαν σημαντικές αδυναμίες που θα μπορούσαν να θέσουν σε κίνδυνο την επίτευξη των επιχειρησιακών ή δημοσιονομικών στόχων ή των στόχων ελέγχου και να εμποδίσουν τον διευθυντή να υπογράψει τη δήλωση αξιοπιστίας του· σημειώνει, ωστόσο, ότι απαιτούνται ορισμένες περαιτέρω βελτιώσεις ως προς τις αρχές 12 και 17, οι οποίες εμπίπτουν στην κατηγορία 2, ιδίως όσον αφορά τη μείωση της καθυστέρησης στον προγραμματισμένο ρυθμό εφαρμογής των εκκρεμών συστάσεων και τη μείωση του χρόνου κοινοποίησης των διορθωτικών μέτρων που ελήφθησαν το 2020· Αντιμετώπιση της COVID-19 και επιχειρησιακή συνέχεια
19.
σημειώνει ότι το διοικητικό συμβούλιο του Ινστιτούτου αποφάσισε, τον Μάιο του 2020, να κινητοποιήσει μη διατεθέντα κονδύλια του Ινστιτούτου ύψους 60 εκατομμυρίων EUR, για την περαιτέρω στήριξη φοιτητών, επιχειρηματιών και φορέων καινοτομίας που επλήγησαν από την παγκόσμια εξάπλωση της COVID-19· σημειώνει ότι η πρωτοβουλία του Ινστιτούτου για την αντιμετώπιση κρίσεων (CRI) στήριξε νέα έργα και εγχειρήματα για την αντιμετώπιση της πανδημίας της COVID-19 με χρήση των μέσων στήριξης εγχειρημάτων, τα οποία παρείχαν στοχευμένη στήριξη σε επιχειρήσεις με υψηλό αντίκτυπο και δυναμικό ανάπτυξης, σε επεκτεινόμενες επιχειρήσεις, και σε μικρές και μεσαίες επιχειρήσεις, καθώς και σε έργα για την αντιμετώπιση της πανδημίας, τα οποία διαμόρφωσαν και εφάρμοσαν βραχυπρόθεσμα έργα αντίδρασης με γνώμονα την καινοτομία, για την απευθείας αντιμετώπιση της πανδημίας της COVID-19· Λοιπά σχόλια
20.
επικροτεί τις προσπάθειες που κατέβαλε το Ινστιτούτο για να συνεχίσει να βελτιώνει την παρουσία του στα μέσα κοινωνικής δικτύωσης και τη στρατηγική του για τη βιώσιμη ανάπτυξη το 2020·
21.
σημειώνει τη διαδικασία εφαρμογής που ακολουθεί το Ινστιτούτο ως προς τη γενική πολιτική για την ασφάλεια των πληροφοριών, συμπεριλαμβανομένων των πτυχών της κυβερνοασφάλειας που αφορούν τις τεχνολογίες των πληροφοριών και των επικοινωνιών· σημειώνει ότι το κύριο αποτέλεσμα της καθοδήγησης και της υλοποίησης του εν λόγω προγράμματος μέχρι στιγμής είναι ότι το Ινστιτούτο δεν έχει αναφέρει κανένα περιστατικό κυβερνοασφάλειας·
22.
υπενθυμίζει τη σημασία να αυξηθεί η ψηφιοποίηση του Ινστιτούτου όσον αφορά την εσωτερική λειτουργία και διαχείριση, αλλά και προκειμένου να επιταχυνθεί η ψηφιοποίηση των διαδικασιών· τονίζει την ανάγκη να συνεχίσει το Ινστιτούτο να λειτουργεί προορατικά στο πλαίσιο αυτό, προκειμένου να αποφευχθεί πάση θυσία το ψηφιακό χάσμα μεταξύ των οργανισμών· εφιστά, ωστόσο, την προσοχή στην ανάγκη να ληφθούν όλα τα αναγκαία μέτρα ασφάλειας ώστε να αποφευχθεί κάθε κίνδυνος για τη διαδικτυακή ασφάλεια των πληροφοριών που υποβάλλονται σε επεξεργασία· καλεί το Ινστιτούτο να επιταχύνει την ανάπτυξη της πολιτικής του για την κυβερνοασφάλεια και, μόλις ολοκληρωθεί, να ενημερώσει την αρμόδια για την απαλλαγή αρχή·
(2) Οδηγία (ΕΕ) 2019/1937 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, σχετικά με την προστασία των προσώπων που αναφέρουν παραβιάσεις του δικαίου της Ένωσης (ΕΕ L 305 της 26.11.2019, σ.
17).